张耒
寄答参寥五首
昔我初见子，子时客京师。
闻名久不获，既得过所知。
示我一卷书，大小百首诗。
我嗜不可辍，熊蹯荐朝饥。
约子彭城游，念当行有期。
中间忽仓卒，决去不子辞。
子后来高邮，我居淮之湄。
中间无百里，诗句屡欲驰。
客来得子书，云子久南归。
投书不能读，恨我闻之迟。
使我早知此，扁舟尚能追。
远别不执手，近居不相携。
每念今怅昔，耿耿衷肠悲。
子行日已南，我去日已西。
音书不可频，何以慰我思。